ჟასილქოლი
ჟასილქოლი, ქვემო ჟასილქოლი — მაღალმთიანი ტბა ყაზახეთში. მდებარეობს ჯუნგარის ალათაუზე, ზღვის დონიდან 1630 მ სიმაღლეზე. მოქცეულია ჟონგარ-ალათაუს ეროვნულ პარკში. ზედაპირის ფართობი 912 ათ. მ², სიგრძე 1,8 კმ, ხოლო სიგანე 400 მ აღწევს, სიღრმე 89 მ. მრავალი საუკუნის წინ მომხდარი კატასტროფული მიწისძვრის შედეგად წარმოიქმნა ქვის ჩამონაქცევი, რომლის მარჯვენა კალთამ ბუნებრივი კაშხლით ჩაკეტა მდინარე ქიქოზენის კალაპოტი, რის შედეგადაც წარმოიქმნა თვალწარმტაცი ტბა. წყალი ცივია. აღმოსავლეთი და დასავლეთი ნაპირი ციცაბოა, კლდოვანი. ტბაზე გაედინება მდინარე აგინიკათი. ხალხში ცნობილია „ზურმუხტოვანი ტბის“ სახელწოდებით. როდესაც მყინვარები დნება ტბა ხდება ღია-მომწვანო ფერის. ტბის ნაპირებზე გავრცელებულია ფოთლოვანი კორომი. ტბასთან გვხვდება კეთილშობილი ირემი.